Resolució de 7 de juliol de 2016, d'estimació de la Reclamació 35/2016
Expedient de contractació d'una persona treballadora de la Diputació.
La GAIP és competent per a atendre reclamacions d'electes locals quan no s'hagi satisfet el seu dret d'accés a informació de la seva corporació local, aplicant la normativa reguladora del règim especial d'accés a informació dels electes locals, regulat al Text refós de la Llei municipal i de règim local de Catalunya (TRLMRLC) i supletòriament i en allò que el millori, l'LTAIPBG.
Els electes tenen dret a conèixer informació relativa a la contractació de personal de la corporació, i a comprovar-ne l'adequació dels seus mèrits i capacitats al lloc de treball; en el cas que la finalitat de l'accés sigui exclusivament aquesta, es limitarà l'accés a dades personals relatives a altres aspirants a la plaça en no ser idònies i necessàries per a l'acompliment de la finalitat.
Els electes no han de justificar de manera expressa la relació de la informació demanada amb l'exercici de les seves funcions, ja que s'ha de suposar lligada a les funcions pròpies de control de la corporació local.
El dret d'accés a informació dels electes locals no es pot limitar al període temporal del seu mandat.
El tràmit d'al·legacions té per finalitat permetre aflorar i justificar per part de la persona afectada aquelles circumstàncies personals o dades concretes i específiques que contingui la informació que puguin ser determinants de l'aplicació d'un límit o de la seva ponderació, no essent rellevant pel sentit de la resolució la mera expressió de disconformitat o oposició de la persona afectada.
El deure de confidencialitat dels electes en relació amb la informació a la què accedeixen no s'aplica en relació amb informació objecte de publicitat activa.
Quan la condició de persona electe hagi estat determinant de l'accés a dades de caràcter personal, el seu ús s'ha de limitar a l'exercici de les funcions inherents al càrrec.
La sol·licitud del diputat fa referència a la consulta de tot l'expedient de contractació, del qual anuncia que voldrà obtenir còpia dels documents que cregui adients i expressa "respectant sempre el dret de privacitat de la persona afectada).
La justificació aportada per la persona reclamant relativa a la comprovació de la idoneïtat d'una persona que ocupa un lloc de direcció d'àrea de la Diputació permet constatar la plena adequació de la finalitat pretesa amb l'accés a les funcions inherents a la condició de diputat de la persona reclamant, i per tant, considerem que se li ha de facilitar l'accés a tota la informació relativa a l'expedient de contractació de la persona indicada a la sol·licitud i permetre-li obtenir-ne còpia, sempre que no es tracti d'informació especialment protegida en virtut de l'article 7 LOPD.
Pel que fa a la informació que pugui contenir l'expedient de contractació relativa a altres aspirants a la plaça, s'ha de considerar que és informació pública i que s'adequa a les funcions de control del diputat accedir-hi si es vol vetllar o comprovar la legalitat del procés de selecció i l'observança del principi de mèrit i capacitat en l'elecció del candidat.
Tanmateix, el cert és que la persona reclamant expressa amb tota claredat la finalitat a la qual vincula la informació que sol·licita, i no és la de comprovar que era la millor persona candidata en termes de mèrit i capacitat, sinó a comprovar els mèrits i capacitats que concorren en la persona en qüestió que el facin idoni per a ocupar el lloc, atesa la seva categoria C1.
D'acord amb això, i atenent la consideració de l'Autoritat Catalana de Protecció de Dades en el seu informe (Antecedent 12), considerem que la limitació del dret a la protecció de dades de les altres persones aspirants no resultaria idònia i necessària per a la finalitat expressada pel mateix diputat, i per això, es considera proporcionat limitar-les en aquest procediment, tot això sens perjudici que pugui ser estimat si es planteja en un altre procediment.
L'article 164.6 TRLMRLC disposa que els membres de la corporació han de respectar la confidencialitat de la informació a què tenen accés per raó del càrrec si el fet de publicar-ho pot perjudicar els interessos de l'ens local o de tercers.
D'altra banda, l'Autoritat Catalana de Protecció de Dades també fa esment en el seu informe a que la informació relativa a dades personals no pot ser utilitzada per una finalitat diferent a la que justifica l'accés (art. 10 de la Llei orgànica 15/1999, de 13 de desembre, de protecció de dades de caràcter personal, que en aquest cas i en el marc del règim especial d'accés dels electes, és la funció de control pròpia de la seva condició diputat.
L'aplicació del deure de confidencialitat de l'article 164.6 TRLMRLC s'imposa en relació amb la publicació d'informació si aquesta pot perjudicar els interessos de l'ens local, o bé els interessos de terceres persones, que en aquest cas es correspondrien, tot i que la Diputació manté la consideració contrària, amb l'interès de la persona afectada en la protecció de les seves dades de caràcter personal.
En aquest cas, no es pot considerar aplicable el deure de confidencialitat a aquella informació relativa a la correcció del procediment seguit o al compliment dels requeriments de publicitat i transparència dels processos de selecció de personal.
Pel que fa a les dades de caràcter personal incloses a l'expedient de contractació, cal recordar al Diputat que no podran ser utilitzades per una finalitat diferent a la que justifica l'accés, és a dir, a l'exercici de les funcions pròpies de la seva condició d'electe local.
Sobre la base d'aquestes comunicacions i de les efectuades per les persones interessades, la GAIP ha de fer seguiment del compliment de les seves resolucions, d'acord amb el previst per l'apartat 30 del seu Manual de Reclamació, i pot adoptar les mesures que s'hi preveuen pel cas d'incompliment.
Sobre la base dels antecedents i fonaments jurídics exposats, el Ple de la GAIP, en la sessió de 7 de juliol de 2016, resol per unanimitat: